દુર્યોધન અને ભીમ એ બંનેનું ગદાયુદ્ધ નક્કી થયું તે વખતે જ ‘ભીમ જો ન્યાયથી લડશે તો તે જીતશે કે નહિ એ વિષે શંકા જ છે’ એવો વિચાર કૃષ્ણે બોલી બતાવ્યો હતો. તે પછી ભીમ અને દુર્યોધન સામસામે આવ્યા, શરૂઆતની બાઝંબાઝી પતી ગઈ, અને તે ગદાયુદ્ધ જામ્યું. ભીમના બહુતેક આઘાત દુર્યોધન ચૂકવે છે, અને દુર્યોધનના બહુતેક આઘાત માત્ર અચૂક ઠરે છે, આવું થોડો સમય થયા પછી દુર્યોધને ભીમને એવા તો જબરદસ્ત બે ગદાપ્રહાર કર્યા કે આકાશમાંથી યુદ્ધ જોનારા દેવાદિકોએ – દુર્યોધનની નિપુણતાની તારીફ તરીકે – તેની ઉપર પુષ્પવૃષ્ટિ કરી. તેમજ, તે બે જબરદસ્ત પ્રહારથી ભીમે પહેરેલું કવચ ભાંગી ગયું અને તે બેભાન થઈને ગબડી પડ્યો. ‘દુર્યોધન જીતે તો રાજ્ય તેનું’ એ બોલીથી તે ગદાયુદ્ધ થતું હોવાને કારણે, આ કેવળ ભીમની જિંદગીનો સવાલ નહોતો. ગદાયુદ્ધ જોવા પાંડવ પક્ષના સઘળા સૈનિકો આસપાસ બેઠા હતા. આપણા ભીમે દુર્યોધનને પીટવાને બદલે આ તો ઊલટું થતું જોઈને તે સૈનિકોની છાતી બેસી ગઈ.